**Huawei Technologies Co. Ltd.** (yksink.: 华为技术有限公司; perint.: 華為技術有限公司; pinyin: *Huáwēi Jìshù Yǒuxiàn Gōngsī*) on kiinalainen televiestintälaitteiden valmistajayritys ja maailman suurin verkkolaitevalmistaja. Yrityksen pääkonttori sijaitsee Etelä-Kiinan Shenzhenissä, Longgangin piirissä Guangdongin maakunnassa. Yhtiön perusti vuonna 1988 entinen Kansan vapautusarmeijan sotilas Ren Zhengfei, joka tunnetaan yhtenä Kiinan rikkaimmista miehistä. Yhtiöllä on toimintaa yli sadassa maassa ja n. 150 000 työntekijää. Yhtiöllä on 16 tutkimus- ja tuotekehityskeskusta ympäri maailmaa, kuten esimerkiksi Yhdistyneessä kuningaskunnassa, Suomessa, Intiassa, Kiinassa, Saksassa, Ruotsissa ja Yhdysvalloissa.

Suomessa toimii tutkimus- ja tuotekehitysyksikkö **Huawei Technologies Oy (Finland) Co. Ltd**, jolla on yksiköt Helsingin Ruoholahdessa sekä Tampereen Hervannassa.

Huawei-nimi (kiin. 华为) tarkoittaa "upeaa". Yritys itse kääntää huawei-sanan "saavutus", "upea toimija" tai "loistava toimija".*lähde?*

Historia
--------

### Alkuvaiheet

Kiinan valtio alkoi kehittää voimakkaasti ict-teknologiaa 1980-luvun loppupuolella Deng Xiaopingin johdolla perustamalla muun muassa Shenzhen erityistalousalueen haastaakseen Hongkongin, joka ei tuolloin kuulunut Kiinaan. Yhtiön toiminnan aloitti vuonna 1988 entinen Kansan vapautusarmeijan sotilas, Kiinan kommunistisen puolueen aktiivi ja virkamies, Ren Zhengfei (kiin. 任正非, syntynyt v. 1944) perustamalla puhelinkeskusten (PBX) tuontiyrityksen. Zhengfei oli toiminut aiemmin Kiinan armeijan teknologiayksiköissä. Yritys panosti tuotekehitykseen ja ryhtyi pian toimittamaan omia puhelinkeskuslaitteistoja. Huawein puhelinkeskuksia toimitettiin ensin pieniin kaupunkeihin ja Kiinan maaseudulle, mutta yritys kykeni kasvattamaan markkinaosuuttaan kilpailijoitaan enemmän, muun muassa puhelinkeskusten paremman suorituskyvyn ansiosta. Yrityksen taustalla on alusta alkaen ollut Kiinan valtion ja kommunistisen puoleen voimakas tuki, ja autoritaarinen johtamisjärjestelmä.*lähde?* Yritys omaksui voimakkaan kasvuhakuisen maailmanlaajuisen laajentumisstrategian.

### Verkkolaitteiden valmistaja

Huawei aloitti vuonna 1994 valokuitutekniikkaan perustuvien SHD-laitteiden valmistuksen. Vuonna 1996 yhtiö toimitti valtameren ylittävän tietoliikenneverkon hongkongilaiselle Hutchison-Whampoa-teleoperaattorille. Vuonna 1997 Huawei julkaisi oman GSM-tukiaseman ja vuonna 1998 yritys teki konsultointisopimuksen IBM:n kanssa. Huawei solmi yhteisyrityksen Siemensin kanssa, jonka tavoitteena oli kehittää Kiinaan oma, länsimaista riippumaton matkapuhelinstandardi, TD-SCDMA. Huawei osti 16,5 % osuuden operaattoriliiketoimintansa myyneestä ja tappiollisesta 3Comsta vuonna 2003 noin 230 miljoonalla eurolla. 3Com oli ostanut aiemmin osan H3C-yrityksestä. Huawei nousi läntisten kilpailijoidensa (Ericsson, Nokia Telecommunications, Ericsson, Alcatel-Lucent) tietoisuuteen ja merkittäväksi kilpailijaksi vuonna 2004, kun se nappasi 3G-verkon tilauksen eurooppalaisten kotikentältä Hollannista.

Huawein kasvu jatkui, kun se tuplasi myyntinsä vuonna 2007 Euroopassa 1,3 miljardiin euroon ja sai Euroopasta tilauksia monilta merkittäviltä operaattoreilta kuten Vodafonelta ja France Telecomilta. Yhtiö toimitti T-Mobile-operaattorille GSM- ja 3G-verkkojen ydintekniikkaa Saksaan, Isoon-Britanniaan, Itävaltaan, Hollantiin ja Tšekkiin. Huawein koko liikevaihto oli vuonna 2007 runsaat kahdeksan miljardia euroa.

Vuonna 2008 Huawei teki eniten kansainvälisiä pct-patenttihakemuksia ja ohitti vuonna 2008 ruotsalaisen kilpailijansa Ericssonin langattomien tukiasemien myynnissä kivuten maailman suurimmaksi toimittajaksi. Yhdessä kiinalaiset Huawei ja ZTE hallitsivat 40 prosenttia maailmanlaajuisista markkinoista Joulukuussa 2008 BusinessWeek-lehti asetti Huawein kolmannelle sijalle Applen ja Googlen jälkeen listalla vaikutusvaltaisimmista yrityksistä.

Telia ilmoitti maailman ensimmäisenä operaattorina kaupallisten 4G-verkon rakentamisesta Osloon vuonna 2010 ja valitsi Huawein tukiasemaverkon laitetoimittajaksi.

Huawei teki ensimmäisen radioverkkosopimuksen Suomessa vuonna 2009, kun se ilmoitti toimittavansa Soneralle suuren osan 900 megahertsin alueella toimivaa 3G-verkkoa yhdessä Nokia Siemens Networksin kanssa. Kaupan jälkeen Huaweilla oli toimitussopimuksia kaikissa Pohjoismaissa. Oslossa oli jo kaupallisessa käytössä sen TeliaSoneralle toimittama LTE-verkko. Aikaisemmin Huawein valmistamia GSM-modeemeja eli ns. "mokkuloita" sekä matkapuhelimia oli jo ollut Suomen markkinoilla.

Tutkimusyhtiö Dell’Oron mukaan Huawei ohitti Nokia Siemens Networksin toiseksi suurimpana verkkovalmistajana kolmannella vuosineljänneksellä vuonna 2009, jolloin Huawei lähes tuplasi markkinaosuutensa heinä-syyskuussa. Tutkimusyhtiön mukaan Huawein markkinaosuus nousi 20 prosenttiin aikaisemmasta 11 prosentista. Tammikuussa 2010 Trading Markets uutisoi kiinalaislähteisiin perustuen Huawein kirineen langattomien tukiasemien toimituksissa myös ruotsalaisen markkinajohtaja Ericssonin edelle. Huawein mukaan sen langattomia ratkaisuja tarjoavan yksikön liikevaihto oli vuonna 2009 10 miljardia dollaria. Toisaalta ABI Research ja myöhemmin Dell’Oro arvioivat varovaisemmin, että Huawein markkinaosuus vuonna olisi ollut 16.5 % tai 20 %, joka tarkoittaisi kolmatta sijaa, mutta Huawei nousisi kakkossijalle vuoden 2010 loppuun mennessä.

Huawein 14.1 % liikevoitto vuonna 2009 oli noin viisinkertainen Ericssoniin verrattuna. Toisaalta viranomaiset muun muassa Intiassa ja USA:ssa ovat ilmoittaneet pelkäävänsä, että kiinalaiset käyttävät mobiiliverkkoa vakoiluun. Tämä on johtanut telelaitteiden tuonnin vähenemiseen Kiinasta. Edelleen Motorola syytti Huaweita teollisuusvakoilusta ja yrityssalaisuuksien varastamisesta.

Huawei neuvotteli vuonna 2010 Motorolan verkkoliiketoiminnan ostamisesta muun muassa kilpailijansa Nokia Siemens Networksin ohella. Kaupan voitti NSN. Myöhemmin selvisi, että NSN ei tarjonnut eniten Motorolan kannattavimmasta osasta vaan Huawei tarjosi sata miljoonaa enemmän. Yhdysvaltain viranomaiset eivät kuitenkaan hyväksyneet Huawein korkeampaa tarjousta, koska Huawein perustaja Ren Zhengfei työskenteli aikanaan Kiinan armeijassa. Samasta syystä Huawein ei annettu ostaa ohjelmistotalo 2Wireä, jonka osti lopulta Pace Make 475 miljoonalla dollarilla. Tiettävästi Huawein tarjous 2Wirestä oli merkittävästi suurempi. Yhtiö vastasi kritiikkiin palkkaamalla yhdysvaltalaisen yhtiön tarkastamaan ohjelmansa ja lisäksi kertoi avaavansa asiakkailleen telelaitteidensa ohjelmistokoodin. Huawei kertoi joulukuussa 2010 käyttävänsä avointa Linuxia verkkokehitystyökaluissaan ja laitteissaan.

Huawein eurooppalainen kilpailija NSN väitti tammikuussa 2011, että Huawei saa halpoja valtion lainoja, jotka vääristävät kilpailua. NSN:n mukaan tukiaisista ei ole kuitenkaan helppo lähteä kiistelemään esimerkiksi EU-tasolla. Huawein arveltiin tuottavan yli 60 miljoonaa puhelinta vuonna 2011 ja Huawein viiden vuoden liikevaihtokasvu on ollut keskimäärin 33 prosenttia vuodessa.

### Älypuhelimiin

Huawei ilmoitti heinäkuussa 2014, että yhtiön liikevaihto kasvoi lähes neljänneksen tammi-kesäkuussa viimevuotisista luvuista. Suhteellista kannattavuutta kuvaava liikevoittoprosentti kasvoi 18,3 prosenttiin.

Tutkimusyhtiö Gartnerin julkaisemien myyntilukujen perusteella Huawei oli vuoden 2014 lopussa maailman neljänneksi suurin älypuhelinvalmistaja. Yhtiö toimitti vuoden aikana 68 081 000 älypuhelinta maailmanlaajuisesti, ja sillä oli 5,5 prosentin markkinaosuus. Huawei toimitti vuonna 2013 yhteensä 46 609 000 älypuhelinta, joten määrä kasvoi vuoden 2014 aikana yhteensä 21 472 000 kappaleella. YK:n alaisen IP-omaisuuden järjestön WIPOn mukaan Huawei haki eniten kansainvälisiä patentteja viime vuonna. 3 442 kansainvälisen patenttisopimuksen määrällä Huawei jätti taaksensa muun muassa amerikkalaisen Qualcommin (2 409) ja ZTE:n (2 179).

### 2015

Markkinatutkimusyhtiö Trendforcen raportin mukaan Huawei oli vuoden 2015 ensimmäisellä neljänneksellä maailman kolmanneksi suurin älypuhelinvalmistaja seitsemän prosentin markkinaosuudella.

Huawei julkisti toukokuussa 2015 uuden "Esineiden internet"-käyttöjärjestelmänsä, Lite OS:n. Laitevalmistajaksi ryhtymisen sijaan Huawei haluaa yhtiön strategisen markkinajohtajan William Xun mukaan tarjota olemassa oleville valmistajille käytettäväksi avoimen lähdekoodin käyttöjärjestelmän: "Me haluamme tarjota yhteydet, emme laitteita." 

Heinäkuussa 2015 Huawei solmi yhteistyösopimuksen Shanghain General Motors (GM) -autovalmistajan kanssa. GM asentaa autoihinsa valmiiksi Huawein telemaattisen ratkaisun, jonka avulla auton saa muun muassa yhdistettyä 4G-verkkoon ja sijaintipalveluihin.

Huawei tiedotti marraskuussa 2015 liittyneensä mukaan yhteiseurooppalaiseen 5Gex-projektiin, jonka tarkoituksena on vahvistaa Euroopassa tehtävää 5G-tutkimusta ja maailmanlaajuista yhteistyötä. 5Gex on 5G Public Private Partnership (5G-PPP) -hankkeen pioneeriohjelma, ja Huawei osallistuu 5Gex-arkkitehtuurin määrittelyyn ja vastaa hankkeen prototyypin kehittämisestä.

### 2017–

Vuoden ensimmäisellä neljänneksellä oli Huawein markkinaosuus älypuhelimissa 11,3 % ja se on paikkoin ohittamassa Applen (12 %) ja nousemassa maailman toiseksi myydyimmäksi älypuhelimeksi Samsungin jälkeen (23,3 %).

### Yhdysvaltain pakotteet

Huawein talousjohtaja, yrityksen perustajan Ren Zhengfein tytär Meng Wanzhoun pidätettiin joulukuussa 2018 Kanadassa Yhdysvaltojen pyynnöstä. Taustalla on väite, että Huawein laitteet ovat turvallisuusuhka Yhdysvalloille.

Heinäkuussa 2018 Yhdysvaltain kongressi sääti lain jonka mukaan Yhdysvaltain valtion virastot tai mikään valtion kanssa liiketoimia tekevä yritys eivät saa tehdä kauppoja Huawein tai ZTE:n kanssa.
Huawei ilmoitti kehittävänsä oman HarmonyOS:n Androidin korvaajaksi.

Joulukuussa 2022 kerrottiin että Huawei on jättänyt patenttihakemuksen *extreme ultraviolet* (EUV) -tason teknologioihin. Tämä teknologia mahdollistaisi kiinalaisten valmistaa mikropiirejä alle 7 nm viivaleveydellä.
Ainoastaan hollantilainen ASML on pystynyt kehittämään vastaavan tekniikan.
Tämä tarkoittaisi myös että Yhdysvaltain ja lännen asettamat pakotteet korkean teknologian vientiin Kiinaan voivat muuttua hyödyttömiksi.

South China Morning Post kertoi tammikuussa 2024, että Huawei on noussut jälleen Kiinan suurimmaksi älypuhelinten valmistajaksi, ensimmäisen kerran sitten Yhdysvaltain pakotteiden asettamisen. Nousun ansiona pidettiin etenkin Huawein elokuussa 2023 julkaisemaa Mate 60 Pro 5G -puhelinta, joka käyttää paikallisesti valmistettua kehittynyttä Kirin 9000S -suoritinta.

Huawei Suomessa
---------------

Vuoden 2012 lopussa Huawei ilmoitti investoivansa 70 miljoonaa euroa tutkimus- ja tuotekehityskeskukseen Suomessa. Yhtiön mukaan kyseessä on pitkän aikavälin strateginen investointi mobiililaitteiden ohjelmistokehitykseen. Keskuksen arvioitiin työllistävän 100 työntekijää seuraavan viiden vuoden aikana. Huawei satsasi Suomen markkinoille huomattavasti vuoden 2014 aikana ja vuoden lopussa yhtiö ilmoitti sen myynnin kasvaneen Suomessa 40 prosenttia edellisvuoteen verrattuna. Huawein mukaan hyvää tulosta vauhdittivat carrier- ja enterprise-puolen läpimurrot sekä yhtiön kuluttajatuotteiden vilkas myynti. DNA Kaupan toimitusjohtaja Sami Aavikko arvioi marraskuussa 2014, että Huawei voisi nousta Suomen joulumyynnissä myydyimpien puhelimien joukkoon. Yhtiön alabrändin Honorin Honor 6 -älypuhelin nousikin teleoperaattori Elisan joulukuun myydyimpien puhelimien joukkoon.

Huawei julkisti yhteistyösopimuksen suomalaisen Vire Labsin kanssa joulukuussa 2014. Porissa perustetun Vire Labsin kehittämää käyttöliittymätekniikkaa hyödynnettiin muun muassa Huawein Honor 6+ -älypuhelimessa.

Suomen entisen pääministerin Alexander Stubbin lehdistösuhteista vastannut erityisavustaja Pete Pokkinen palkattiin huhtikuun lopulla 2015 Huawei Suomen viestinnästä ja yhteiskuntasuhteista vastaavaksi johtajaksi. Pokkinen ehti olla virassa vain hieman yli kuukauden, kunnes hänet nimitettiin 2. kesäkuuta Suomen tasavallan presidentti Sauli Niinistön erityisavustajaksi.

17. elokuuta 2015 Huawei rekrytoi Mika Engblomin Consumer Device Business Finland -yksikkönsä johtoon. Edellisessä työpaikassaan Samsung Electronicsilla Engblom toimi Senior Sales Managerin tehtävässä. Parinkymmenen vuoden kokemuksen mobiilialan myynnin johdon tehtävistä omaava Engblom raportoi suoraan Huawei Technologiesin maajohtajalle Cao Keqianille.

### Verkkorakentaminen

Kesäkuussa 2014 Ukkoverkot Oy ilmoitti solmineensa yhteistyösopimuksen Huawein kanssa maailman ensimmäisen kaupallisen 450 megahertsin lte-verkon rakentamisesta Suomeen. Huawei toimittaa verkon kokonaisratkaisuna, joka sisältää verkkoelementtien, tukiasemien, antennien ja päätelaitteiden päivitykset. Helmikuussa 2015 Huawei solmi yhteistyösopimuksen puolestaan Suomen Yhteisverkko Oy:n kanssa 4G-laajakaistaverkon toimittamisesta. Pohjois- ja Itä-Suomen peittävä verkko palvelee noin 15 prosenttia Suomen väestöstä.

### Huawei Twitterliiga

Huawei lanseerasi vuoden 2014 lopussa nimeään kantavan Huawei Twitterliiga -pelin, joka yhdisti Twitterin varsinkin Yhdysvalloissa suosittujen fantasiaurheilupelien konseptiin. Manageriksi rekisteröidyttyään kilpailijat saivat valita sadan suomen suosituimman twiittaajan joukosta aloitusbudjetin rajoissa oman joukkueensa. Yleisön ehdotusten perusteella kootulta listalta poimitut pelaajat keräsivät managereilleen pisteitä esimerkiksi aktiivisuudellaan, saaduilla retweeteillä ja tiettyjen hashtagien käytöllä. Kampanjan nimikkomanagerina ja keulakuvana toimi varsinkin koripallon puolelta tuttu vaikuttaja Aleksi Valavuori.

Tammikuussa 2015 alkanut pelivaihe kesti neljä viikkoa ja joka viikko eniten pisteitä kerännyt manageri voitti Huawein senhetkisen lippulaivapuhelimen, Ascend Mate 7:n. Tammikuun lopussa liigan kokonaispistekuningas "Hervannan Ryhti" voitti kisan pääpalkintona olleen kullan värisen Mate 7:n, jota ei tuotu Suomen markkinoille. Huawei Twitterliiga arvostettiin vuoden parhaiden digitaalisen markkinointiviestinnän töiden Grand One 2015 -kilpailun finalistien joukkoon sosiaalisen median kampanjan sarjassa.

### Jokerit

Elokuussa Huawei julkisti solmineensa yhteistyösopimuksen jääkiekon KHL-liigassa pelaavan Jokereiden kanssa. Sponsorointi on Huawein suurin yhteistyökumppanuus Pohjoismaissa. Huawein sponsorointiportfolioon kuuluu Jokereiden lisäksi muun muassa jalkapalloseurat Arsenal, AC Milan, Paris Saint-Germain, Atletico Madrid, Galatasaray, Borussia Dortmund ja Ajax Amsterdam. Pelipaidassa olevien mainoksien lisäksi Huawein valmistamia tabletti- ja rannetietokoneita tuodaan valmennuksen apuvälineiksi Jokereiden junioriorganisaatiota myöten.

Kohut ja tietoturvaepäilyt
--------------------------

23. elokuuta 2018 Australia kielsi kiinalaisilta teknologiayrityksiltä 5G-verkon rakentamisen, koska yritysten epäillään vuotavan tietoja Kiinan valtiolle.

23. marraskuuta 2018 Yhdysvallat suositteli liittolaisiaan välttämään Huawein verkkoteknologiaa.

Yhdysvaltain sisäisen turvallisuuden sihteeri Kirstjen Nielsen, lakiasiainjohtaja Matthew Whitaker, kauppaministeri Wilbur Ross ja FBI:n johtaja Christopher Wray julkistivat tammikuussa 2019 Huaweitä ja Wanzhou Mengia vastaan 23 rikosoikeudellista syytettä.
1. joulukuuta 2018 Huawein perustajan, Ren Zhengfein tytär, talousjohtaja Meng Wanzhou pidätettiin Vancouverin lentokentällä Kanadassa, koska Yhdysvallat epäilee Huawein rikkoneen Irania vastaan tehtyjä talouspakotteita.

7. joulukuuta 2018 EU:n teknologiakomissaari, virolainen Andrus Ansip varoitti Huawein ja muiden kiinalaisten teknologiayhtiöiden vakoilevan länsimaita.

Norja ja Saksa ilmoittivat 18. tammikuuta 2019 harkitsevansa Huawein tietoturvasta nousseen skandaalin vuoksi Huaweille 5G-verkon rakentamiskieltoa.

Huaweita vastaan on nostettu Yhdysvalloissa tammikuussa 2019 syytteitä liikesalaisuuksien varastamisesta. Keväällä 2019 Yhdysvaltain liittovaltio päätti 16. toukokuuta 2019, että yhdysvaltalaisia yrityksiä voidaan vastaisuudessa kieltää käyttämästä telelaitteita, jos maan hallinnon mielestä laitteiden valmistajat ovat turvallisuusuhka. Tätä päätöstä sovellettiin Huaweihin. Tämän vuoksi Google ilmoitti 20. toukokuuta 2019 rajoittavansa päivityksiään Huawein valmistamiin Huawei- ja Honor-merkkisiin Android-kännyköihin.

Helmikuussa 2020 Yhdysvaltain edustajainhuoneen puhemies Nancy Pelosi kehotti Nato-maita välttämään Huawein tekniikkaa. Joukko Yhdysvaltain republikaanisen puolueen edustajia on arvostellut Yhdistynyttä kuningaskuntaa yhteistyöstä Huawein kanssa.

Huawein kuluttajatuotteita
--------------------------

Huawei E220 HSDPA USB-modeemi
Huawei valmistaa tietoliikennemodeemeja UMTS-, CDMA- ja TD-SDMA-matkapuhelinverkkoihin. Euroopassa yleiseen 3G UMTS -matkapuhelinverkkoon Huawei valmistaa E-sarjan USB-portiin liitettäviä "mokkuloita": muun muassa Huawei E160, E169, E170, E230, E1762, E173 ja E220. Huawei toimittaa U8000-sarjan IDEOS Android-käyttöjärjestelmällä varustettua matkapuhelinta (U8150 IDEOS ja U8300 IDEOS).*milloin?* Edelleen Huawein tuotteisiin kuuluu Gsm/gprs/edge/HSDPA-verkossa toimiva pöytäpuhelin B160. E5 ja E586 ovat Huawein valmistamia 3G-verkon päätelaitteita.

CDMA 2000 -verkon mokkulat ovat EC-sarjaisia. Kiinalaiseen TD-SDMA-standardiin Huawei valmistaa yhtä modeemia, tuotemerkiltään ET128. Edelleen Huawei valmistaa EM-sarjassaan kannettavissa tietokoneissa käytettäviä tietoliikennemoduuleita, joissa kaikissa on HSPA-tuki. Huawei kertoo Internet-sivuillaan kodin tietoliikennejärjestelmistä, muun muassa Huawei CPE Management System (HCMS) sekä videoneuvottelujärjestelmistä.

### Älypuhelimet

#### Huawei P -sarja

*Pääartikkeli: Huawei P -sarja*
Huawei P -sarja on Huawein valmistamien älypuhelimien tuoteperhe, jonka ensimmäinen tuote, Huawei Ascend P1, julkaistiin vuonna 2012. Ascend P1, Ascend P2, Ascend P6 ja Ascend P7 julkaistiin Huawein Ascend-brändin alla, mutta huhtikuussa 2015 julkaistusta Huawei P8:stä alkaen P-sarjan tuotteet on julkaistu itsenäisesti Huawei P -brändin alla. Huawei P8:n seuraajia ovat P9, P10, P20 ja P30. Näillä on myös sisarmalleja, kuten P10:n sisarmallit P10 lite ja P10 Plus.

#### Honor

*Pääartikkeli: Honor*
Honor oli Huawein valmistamien älypuhelimien tuoteperhe. Ensimmäinen Suomessa lanseerattu Honor-puhelin oli vuoden 2014 lopussa julkaistu Honor 6, ja vuonna 2015 Huawei laajensi Honor-tuoteperhettä Suomessa Honor Holly, Honor 4X, Honor 6, Honor 6+ ja Honor 7 -malleilla. Vuoden 2016 alussa Suomeen tulivat Honor 7 Premium ja Honor 5X-mallit.

Marraskuussa 2020 Huawei ilmoitti myyvänsä Honorin Shenzhen Zhixin New Information Technology ltd:lle.

#### Nexus 6P

Huawei ja Google julkistivat Android 6.0 Marshmallow -käyttöjärjestelmää hyödyntävän Google Nexus -sarjaan kuuluvan Nexus 6P -älypuhelimen syyskuun 2015 lopussa. Puhelin tuli Suomessa myyntiin 32, 64 ja 128 gigatavun tallennustilalla varustetuilla versioilla marraskuussa 2015.

### Puettavat

#### TalkBand B2

Barcelonan vuoden 2015 Mobile World Congressissa esitelty TalkBand B2 on seuraaja TalkBand B1 -älyrannekkeelle. Edeltäjänsä tavoin myös B2 toimii aktiivisuusrannekkeen lisäksi myös Bluetooth-kuulokkeena. B2:ssa on 0,73-tuumainen 128x88 pikselin PMOLED-kosketusnäyttö ja siitä voi nähdä muun muassa kellonajan, säätiedot, askeleet, unitiedot, hälytykset, saapuvat puhelut ja viestit.

#### Watch

Huawei julkisti Barcelonassa järjestetyissä vuoden 2015 Mobile World Congressissa tulevan älykellonsa, Watchin. Pyöreällä kellonäytöllä ja metallirakenteella varustetussa laitteessa on 400x400 resoluution, 1,4 tuuman AMOLED-kosketusnäyttö, 1,2 gigahertsin Qualcomm-järjestelmäpiiri, 512 megatavua välimuistia ja 4 gigatavua tallennustilaa. Googlen Android Wear -käyttöjärjestelmää hyödyntävä Watch julkaistaan syksyllä 2015. Watchin hopean ja mustan väriset versiot tulevat maksamaan 349 euroa ja kultainen malli puolestaan 399 euroa.

**Huawei Fit**
Huawei julkaisi Huawei Fit -älykellon vuonna 2016. Siinä on mustavalkonäyttö ja sen vedenkestävyys yltää 50 metrin syvyyteen.

Katso myös
----------

* Luettelo Huawein tuotteista
* Sun Yafang, Huawei-konsernin pitkäaikainen (1999–2018) hallituksen puheenjohtaja

Lähteet
-------

1. 1 2 3  Annual Report Huawei. Viitattu 23.11.2016. (englanniksi)
2. ↑  Huawei investoi ja avaa Pohjoismaiden ensimmäisen liikkeensä Helsinkiin Tiedote 22.11.2016.
3. ↑  Kiinalaisyhtiö Huawei rynnistää maailman markkinoilla, Helsingin Sanomat. Talous. 17.11.2008.
4. 1 2  Samsungin Mika Engblom johtamaan Huawein kuluttajabusinessyksikköä Tiedote 17.8.2015. Viitattu 20.8.2015.
5. ↑  Kärkkäinen, Henrik: Huawein Suomen-tutkimuskeskus on erityislaatuinen IT-Viikko 9.7.2014. Viitattu 20.8.2015.
6. ↑  Lehtiniitty, Markus: Huawei tekee jo paljon tuotekehitystä Suomessa *Mobiili.fi*.  7.11.2017. Viitattu 27.4.2019.
7. ↑  Vuorimäki, Tiina: Huawein tutkimusyksikkö aloitti Tampereella *Aamulehti*.  12.9.2016. Viitattu 27.4.2019.
8. ↑  Kiinankielinen artikkeli Zhengfein elämästä
9. ↑    Tietokone. 8.10.2007. viitattu 17.7.2009.
10. ↑  Lukkari, Jukka: Huawei kiristää verkkokisaa. Tekniikka ja talous 11.8.2008. Viitattu 17.7.2009.
11. ↑  Ojanperä, Kai: Kiinalainen verkkoyhtiö Huawei kepitti Euroopan telejätit. Tekniikka ja talous 19.12.2009. Viitattu 17.7.2009.
12. ↑  Lukkari, Juha. Tekniikka ja Talous. 31.1.2009.
13. ↑  Savolainen, Henna. Tekniikka ja talous 8.7.2009. Viitattu 17.7.2009.
14. ↑  Tiedote. Huawei. viitattu 17.7.2009.
15. ↑  Lukkari, Juha: Telia rakentaa kaksi 4g-verkkoa. Tekniikka ja talous 15.1.2009. Viitattu 17.7.2009.
16. ↑  Rapeli, Katja: Nokia Siemensin tuska jatkuu - Huawei pyyhältää jo ohi. Tietoviikko 16.11.2009. Viitattu 20.11.2009.
17. ↑  Savolainen, Hanna. Huawein hurja väite: Ohitimme Ericssonin verkkolaitemarkkinoilla. Arvopaperi. 11.1.2010. viitattu 13.1.2010.
18. ↑  Huawein kiri ei riittänyt NSN:n kukistamiseen. NSN piti kakkostilansa valmistajana. Tietokone 10.2.2010. Viitattu 14.2.2010.
19. ↑  NSN kasvoi verkkolaitemarkkinoiden kakkoseksi. Helsingn Sanomat 17.2.2010. Viitattu 17.2.2010.
20. ↑  NSN ohittaa Huawein ja nousee kakkoseksi. Kauppalehti 27.7.2010. Viitattu 28.7.2010.
21. ↑  Ojanperä, Veijo: Kiinalainen Huawei ei kelvannut USA:han  19.7.2010. Tietokone cit. Uutispalvelu Bloomberg. Viitattu 6.8.2010.  [vanhentunut linkki]
22. ↑  NSN:n kilpailija "uhka turvallisuudelle" - avaa koodiaan.  Kauppalehti. 22.9.2010.
23. ↑  Huawei liittyy Linux-leiriin, Taloussanomat. 7.12.2010. viitattu 7.12.2010.
24. ↑  "Kiinan tukiaisista ei uskalleta puhua" Yle.
25. ↑  Semkina, Soili.Halvempaakin halvemmat kännykät uhkaavat Nokian asemaa Aasiassa.  Tekniikka ja talous. viitattu 8.8.2011.
26. ↑  Kankare, Matti. Verkko-Nokia hakee vauhtia kuilun partaalta. Tekniikka ja talous. 13.8.2011. viitattu 15.8.2011.
27. ↑  Huawein liikevaihto paisui lähes viidenneksen alkuvuonna. Taloussanomat 21.7.2014. Viitattu 20.8.2015.
28. ↑  Gartner Says Smartphone Sales Surpassed One Billion Units in 2014. Gartner 3.3.2015. Viitattu 20.8.2015. (englanniksi)
29. ↑  Huawei haki eniten patentteja Elektroniikkalehti 20.3.2015. Viitattu 20.8.2015.
30. ↑  Kokkonen, Juha: Älypuhelintoimitukset laskivat lähes 10 % ensimmäisellä vuosineljänneksellä Taskumuro 21.4.2015. Viitattu 20.8.2015.
31. ↑  Huawei launches ‘internet of things’ operating system. Financial Times 20.5.2015. Viitattu 20.8.2015. (englanniksi)
32. ↑  Huawei lähestyy teollisuus 4.0 -visiota 1-2-1-strategialla Tiedote 16.5.2015. Viitattu 20.8.2015.
33. ↑  Huawei Consumer Business Group and Shanghai GM announce partnership to promote interconnected cars Huawei 17.4.2015. Viitattu 20.8.2015. (englanniksi)
34. ↑  Huawei mukaan uuteen yhteiseurooppalaiseen 5G-tutkimusohjelmaan *News Powered by Cision*. Viitattu 10.11.2015.
35. ↑  Analyytikko: Huawei voi ohittaa Applen jo tänä vuonna *Ilta-Sanomat*.  16.10.2017. Viitattu 16.10.2017.
36. ↑  Kiinalaisen teknologiayhtiön Huawein talousjohtaja Meng Wanzhoun pidätettiin Yhdysvaltojen pyynnöstä Vancouverissa. Ylen uutiset 7.12.2018, viitattu 7.12.2018
37. ↑  Julia Horowitz,Phil Mattingly: Congress won't reinstate penalties on ZTE | CNN Politics *CNN*.  24.7.2018. Viitattu 5.2.2024. (englanniksi)
38. ↑  Anton Shilov published: Huawei EUV Scanner Patent Suggests Sub-7nm Chips for China *Tom's Hardware*.  23.12.2022. Viitattu 5.2.2024. (englanniksi)
39. ↑
40. ↑
41. ↑  Huawei climbs back to No 1 spot in China smartphone sales *South China Morning Post*.  5.2.2024. Viitattu 5.2.2024. (englanniksi)
42. ↑  Huawein t&k-keskus Suomeen: 70 miljoonaa, 100 työpaikkaa Tietoviikko 10.12.2012. Viitattu 20.8.2015.
43. ↑  Suomi täytti Huawein maajohtajan odotukset – myynti kasvoi yli 40 prosenttia Tiedote 31.12.2014. Viitattu 20.8.2015.
44. ↑  Pehkonen, Kati: Kauppias: Kiinalainen älypuhelinmerkki voi nousta jouluna myydyimpien joukkoon Yle 5.11.2014. Viitattu 20.8.2015.
45. ↑  Vänskä, Olli: Nokia hallitsee edelleen työpuhelimissa , Tietoviikko 2.1.2015. Viitattu 20.8.2015.
46. ↑  Storås, Niclas: Porilaisen startupin läpimurto: it-jätti valitsi tekniikan älypuhelimeen - "kaupat eivät synny toimistolla istumalla" Tietoviikko 22.12.2014. Viitattu 20.8.2015.
47. ↑  Junkkari, Marko: Stubbin avustaja Pete Pokkinen siirtyy kiinalaisen Huawein viestintäjohtajaksi Helsingin Sanomat 27.4.2015. Viitattu 20.8.2015.
48. ↑  Savolainen, Jaana: Pete Pokkinen tasavallan presidentin erityisavustajaksi , Helsingin Sanomat 2.6.2015. Viitattu 20.8.2015.
49. ↑  Hänninen, Kari: Ukkoverkot valitsi Huawein kumppanikseen verkoissa Kauppalehti 27.6.2014. Viitattu 20.8.2015.
50. ↑  Issakainen, Kari-Pekka: Huawei rakentaa laajakaistaverkon Itä- ja Pohjois-Suomeen Savon Sanomat 20.2.2015. Viitattu 20.8.2015.
51. ↑  Huawei Suomi loi maailman ensimmäisen twittaajilla pelattavan fantasialiigan Tiedote 19.12.2014. Viitattu 20.8.2015.
52. ↑  Huawei Twitterliigan kotisivu Viitattu 20.8.2015.
53. ↑  Grand One 2015 Finalistit Viitattu 20.8.2015.
54. ↑  Huawei yhteistyöhön Khl-joukkue Jokereiden kanssa, Tiedote 3.8.2015. Viitattu 20.8.2015.
55. ↑  Jokerit nojaa entistä enemmän itään Ilta-Sanomat 3.8.2015. Viitattu 20.8.2015.
56. ↑  Australia kielsi kiinalaisten Huawein ja ZTE:n osallistumisen maan 5G-verkkojen rakentamiseen. Mobiili.fi 23.8.2018. Viitattu 27.1.2019.
57. ↑  Raportti: Yhdysvallat suosittelee liittolaismaitaan välttämään Huawein verkkoteknologiaa. Mobiili.fi 23.11.2018. Viitattu 27.1.2019.
58. ↑  Kiinalaisen teknologiayhtiön Huawein talousjohtaja Meng Wanzhoun pidätettiin Yhdysvaltojen pyynnöstä Vancouverissa. YLE uutiset 7.12.2018. Viitattu 7.12.2018.
59. ↑  EU varoittaa vakoilun mahdollistavista takaporteista,. MTV Uutiset 7.12.2018. Viitattu 7.12.2018.
60. ↑   Tekniikka & Talous 18.1.2019. Viitattu 27.1.2019.
61. ↑  Yhdysvalloilta syytteitä Huaweita vastaan. Yle 29.1.2019.
62. ↑  Google lopetti päivitysten antamisen Huawein Androidiin. Ilta-Sanomat Digitoday 20.5.2019.
63. ↑  Pelosi warns allies against using Huawei *The Hill*.  17.2.2020. Viitattu 18.2.2020. (englanniksi)
64. ↑  GOP lawmakers introduce resolution denouncing UK's Huawei decision *The Hill*.  3.2.2020. Viitattu 18.2.2020. (englanniksi)
65. 1 2  Honor 6 päivittyy kesällä, uusia Honor-malleja Suomeen keväällä Tiedote 9.4.2015. Viitattu 20.8.2015.
66. ↑  Huawei myy Honor-puhelinmerkin – syynä Yhdysvaltojen pakotteet *Iltalehti*.  17.11.2020. Viitattu 17.11.2020.
67. ↑  Huawein ja Googlen yhteispuhelin julki *News Powered by Cision*. Viitattu 10.11.2015.
68. ↑  Kokkonen, Juha: Huaweilta Watch-älykello ja TalkBand B2 -ranneke Taskumuro 1.3.2015. Viitattu 20.8.2015.
69. ↑  Haikala, Niko: Huawei Watch julkistettiin, Mobiili.fi 1.3.2015. Viitattu 20.8.2015.
70. ↑  Haikala, Niko: Huawei Watch saapuu Suomeen syksyllä Mobiili.fi 16.3.2015. Viitattu 20.8.2015.
71. ↑  Haikala, Niko: Saksalainen verkkokauppa paljasti MWC:ssä vakuuttaneen Huawei Watchin hinnan Mobiili.fi 11.3.2015. Viitattu 20.8.2015.

Aiheesta muualla
----------------

* Kuvia tai muita tiedostoja aiheesta **Huawei** Wikimedia Commonsissa

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| * n
* k
* m
Huawein tuotteet |
| --- |
|  |
| Matkapuhelimet | 
* Ascend G620S
* Ascend G630
* Ascend G700
* Honor 10
* Honor 10 Lite
* Honor 2
* Honor 20
* Honor 20 Lite
* Honor 3
* Honor 3C
* Honor 3X
* Honor 4A
* Honor 4C
* Honor 4X
* Honor 5A
* Honor 5C
* Honor 5X
* Honor 6
* Honor 6A
* Honor 6C
* Honor 6X
* Honor 7
* Honor 7 Lite
* Honor 7A
* Honor 7C
* Honor 7S
* Honor 7X
* Honor 8
* Honor 8 Lite
* Honor 8 Pro
* Honor 8A
* Honor 8S
* Honor 8X
* Honor 9
* Honor 9 Lite
* Honor 9A
* Honor Holly
* Mate 30
* Mate X
* Nexus 6P
* P10
* P20
* P20 Lite
* P30
* P8
* P9
* U8800

 |
|  |
| Älykellot | 
* Huawei Fit
* Huawei Watch

 |
|  |
| Muuta | 
* EMUI
* HarmonyOS
* HiSilicon
* Huawei AppGallery
* Huawei Health
* Huawei Honor Band 5
* Huawei P -sarja
* Sun Yafang
* Teresa He Tingbo

 |

 |